Šiesta choroba

Šiesta choroba, tiež známa ako Roseola infantum alebo Exanthema subitum, je časté detské vírusové ochorenie spôsobené infekciou ľudským herpesvírusom 6 (HHV - 6) alebo menej často ľudským herpesvírusom 7 (HHV - 7) vyskytujúce sa celosvetovo. Ľudský herpesvírus 6 má dva varianty: A a B. Primárny variant, ktorý spôsobuje šiestu chorobu je HHV - 6B. HHV - 6A zatiaľ nebol spojený so žiadnou chorobou. Variant HHV-6 u imunokompetentných pacientov pravdepodobne zostáva latentný, avšak u imunosuprimovaných môže byť významnou príčinou morbidity a mortality. Najčastejšie postihuje deti vo veku od 6. do 12. mesiacov. Roseola infantum je príčinou 10 až 45 % horúčkovitých ochorení u dojčiat. Infekcia v detstve pravdepodobne poskytuje celoživotnú imunitu voči tejto chorobe, preto sa len zriedka vyskytuje u dospelej populácie.
Symptómy.
U pacientov sa klasicky prejavuje akútny nástup vysokej horúčky až do 40°C, ktorá trvá 3. – 5. dni. Po ústupe horúčky je roseola sprevádzaná nesvrbivou ružovou papulóznou vyrážkou, ktorá sa začína na trupe. Ďalej sa rozširuje na ruky, nohy, krk a tvár. Trvať môže niekoľko hodín do 2 až 3 dní. Ďalšími symptómami pred objavením vyrážky môže byť napríklad zvracanie, hnačka, strata chuti do jedla, kašeľ, bolesť hrdla, výtok z nosa, opuch očných viečok, zdurené lymfatické uzliny na krku alebo v zadnej časti hlavy.
Proces šírenia nákazy.
Počas primárnej infekcie sa vírus replikuje najčastejšie v leukocytoch a slinných žľazách, preto je prítomný v slinách a šíri sa prostredníctvom kontaktu so slinami infikovaných osôb (zdieľanie pohárov, príborov alebo aj keď infikovaná osoba kašle, kýcha prípadne aj vzduchom). Rozvinutie príznakov po kontakte s infikovanou osobou trvá približne 9 až 10 dní. Najčastejší výskyt ochorenia je na jar a jeseň.
Komplikácie.
Roseola infantum vo všeobecnosti nespôsobuje žiadne komplikácie. Avšak, u niektorých detí môže spôsobiť febrilné kŕče. Približne 15 % detí zažije počas tejto choroby febrilné kŕče spôsobené vplyvom vysokej horúčky a schopnosti vírusu preniknúť cez hematoencefalickú bariéru. Medzi príznaky febrilného záchvatu patrí: strata vedomia, trhavé pohyby v rukách, nohách alebo v tvári po dobu 2 až 3 minút, náhodné pomočenie alebo znečistenie oblečenia dieťaťa stolicou (stratená kontrola nad svalmi zvieračov), podráždenosť. V ojedinelých prípadoch môže ochorenie viesť k ďalším komplikáciám, ako je akútna encefalitída, hepatitída, myokarditída alebo hemofagocytárny syndróm. Vyššie riziko týchto komplikácií majú jednotlivci s oslabeným imunitným systémom. Možná je aj reaktivácia vírusu u imunosuprimovaných pacientov (deti s onkologickým ochorením, príjemcovia transplantátov). Štúdia z roku 2003 preukázala približne 30 až 50 % pravdepodobnosť reaktivácie HHV – 6 u detí s transplantovanými krvotvornými bunkami a po transplantáciách orgánov.
Liečba.
Liečba roseoly závisí od príznakov, veku a celkového zdravotného stavu. Keďže je to vírusové ochorenie, na liečbu sa antibiotiká nepoužívajú. Cieľom by malo byť zmiernenie symptómov ochorenia. Môže zahŕňať prijatie dostatočného množstva tekutín, podávanie antipyretík (napr. ibuprofén, acetaminofén) prípadne obliekanie dieťaťa do ľahšieho oblečenia počas horúčky.Čo sa týka vyrážky, nie je potrebná žiadna liečba, pretože nebolí, nesvrbí a spontánne vybledne.
Diagnostika.
Je zvyčajne založená na anamnéze a fyzickom vyšetrení. Laboratória môžu potvrdiť infekciu HHV – 6 sérologicky alebo polymerázovou reťazovou reakciou (PCR). Imunitný systém dieťaťa sa vírusu zbaví približne za týždeň, preto nie je potrebná špecifická liečba. Odbornú pomoc je potrebné vyhľadať, ak dieťa odmieta prijímať tekutiny, nereaguje na prebudenie, zostáva zmätené alebo má pretrvávajúce príznaky aj po podaní paracetamolu či ibuprofénu.
Prevencia.
Neexistuje žiadne očkovanie na prevenciu vzniku roseoly. Dôležité je však podniknúť kroky na zníženie rizika vzniku tohto ochorenia. A to: pravidelným a dôkladným umývaním rúk teplou vodou s mydlom, čistením a dezinfekciou povrchov v okolí domácnosti, poučením detí kýchať a kašlať do tkanív a správne hygienicky likvidovať dané tkanivá, vyhýbať sa zdieľaným šálkam, tanierom a príborom.